**A Duna-parti építési szabályzat IX. ütem: XI. kerületi Duna-parti szakaszra vonatkozó környezeti értékelés összefoglaló ismertetése**

A Duna-parti építési szabályzat (továbbiakban: DÉSZ) készítése során az egyes tervek, illetve programok környezeti vizsgálatáról szóló 2/2005. (I.11.) Korm. rendelet (továbbiakban: Korm. rend.) szerinti környezeti vizsgálat készítésének szükségességét vizsgálni kell. A DÉSZ IX. ütem a Korm. rend. 1. § (3) bekezdés a) pontba tartozó terv, így a Korm. rend. 1. § (3) bekezdés értelmében a várható környezeti hatás jelentőségének eseti meghatározása alapján dönthető el a környezeti vizsgálat szükségessége.

A környezeti értékelések készítésének elsődleges célja, hogy az iterációs jelleggel megvalósuló egyeztetési, konzultációs folyamatokon keresztül folyamatos kapcsolat alakulhasson ki a tervezés és környezeti vizsgálat készítése között. A párhuzamosan készülő, a tervbe folyamatosan beépülő környezeti vizsgálat jelentheti a garanciát, hogy a terv törekszik minimalizálni, elkerülni a nem kívánt környezeti konfliktusokat.

A DÉSZ IX. ütem: Budapest XI. kerületi Duna-parti szakasz területére vonatkozó terv egyeztetési eljárásának − a településfejlesztési koncepcióról, az integrált településfejlesztési stratégiáról és a településrendezési eszközökről, valamint egyes településrendezési sajátos jogintézményekről szóló 314/2012. (XI. 8.) Korm. rendelet 37. § szerinti − előzetes tájékoztatási szakasza 2016. november 3-án kezdődött meg, ezt követően az elkészült tervjavaslat − a Korm. rendelet. 38. § szerinti − véleményezési szakasza 2017. május 23-án indult meg.

A Korm. rendelet szerint az előzetes tájékoztató szakaszban a környezeti vizsgálat tartalmára, készítésére vonatkozóan a kidolgozó Fővárosi Önkormányzat Városépítési Főosztálya megkereste az összes érintett államigazgatási szervet és a környezeti vizsgálat készíttetésére vonatkozó nyilatkozatukat kérte. A választ adó szervek közül a Fővárosi Katasztrófavédelmi Igazgatóság Katasztrófavédelmi Hatósági Szolgálata − a Duna folyam medre és parti sávja, valamint a vízbázis érintettsége miatt − indokoltnak tartotta a terv elkészítéséhez környezeti vizsgálat és értékelés kidolgozását. Nyilatkozata szerint a Korm. rend. 4. számú melléklet tartalmi követelményein túl ki kell térni a vízminőségvédelmi intézkedésekre. Budapest Főváros Önkormányzat Városigazgatóság Főosztálya a környezeti vizsgálat készítését szintén szükségesnek tartotta, mert a tervezési terület Natura 2000 területet érint.

Az államigazgatási szervek nyilatkozata és a Városépítési Főosztály szakmai álláspontja alapján a Fővárosi Közgyűlés a 186/2017. (II.22.) határozatában úgy döntött, hogy szükségesnek tartja a környezeti vizsgálat készítését, és egyúttal meghatározta annak tematikáját.

A környezeti értékelés az épített környezet alakításáról és védelméről szóló 1997. évi LXXVIII. törvény (továbbiakban: Étv.) 9. § (3) bekezdés szerinti véleményezésre kidolgozott dokumentáció részét képezi, a kiküldött környezeti értékelés tematikája szerint. A környezeti vizsgálat elvégzésére tehát a DÉSZ elkészítésével párhuzamosan került sor, annak önálló munkarészeként.

A környezeti vizsgálat a DÉSZ várható, a jelenlegi állapotot módosító hatásait értékelte. A környezeti vizsgálat feltárta, hogy a Duna-part Budapest területének egy olyan értékes eleme, amely jelentős turizmusfejlesztési potenciállal rendelkezik, azonban ezen adottságai jelenleg nincsenek kihasználva. A területen a valamikori Házgyár területének talaja valószínűleg jelentősen szennyezett. A területen a felhagyott iparcsarnokok, üzemépületek rendezetlensége, tulajdoni helyzete akadályozza, hogy egy komplex fejlesztés elindulhasson. A Duna-parti területek részleges megközelíthetősége akadályozza, hogy a város frekventált helyén lévő területen a „víz-város” kapcsolat teljes mértékben kialakulhasson.

A DÉSZ szabályozása hozzájárul a zöld infrastruktúra fejlesztéséhez, a zöldfelületek védelméhez. A Duna-parti terület része a Nemzeti Ökológiai Hálózat ökofolyosó rendszerének és jelentős természeti értékkel rendelkezik. A területen a hatályos körzeti erdőtervben szereplő erdőterületek találhatók. A zöldfelületi potenciál városi szövetbe kapcsolása, rekreációs potenciáljának kihasználása még várat magára. A Duna-parti sétány és kerékpárút kiszabályozása hozzájárul az üdülési-rekreációs funkciók erősödéséhez. Minden esetben szükséges a fejlesztési lehetőségek feltételéül a közérdeket szolgáló területbiztosításokról gondoskodni, és a parti sáv hozzáférhetőségét, a gyalogos-kerékpáros átjárhatóságot biztosítani.

A DÉSZ a jelenlegi szabályozáshoz képest nem határoz meg jelentősen eltérő, új irányt, a szabályozásában kiemelt figyelmet kap a zöldfelületek, a Duna-part megközelíthetőségének biztosítása.

A DÉSZ olyan integrált megközelítésű új szemléletet honosít meg, amely a Dunára, a Duna-partra, annak zöldfelületeire nem mint elválasztó vízfolyásra tekint, hanem mint potenciális rekreációs fejlesztési lehetőségre. Ez a hálózatban gondolkodó, komplex szemlélet összhangban van a Budapest 2030 fejlesztési elképzeléseivel a Dunával együtt élő város koncepciójával.

A Fővárosi Közgyűlés a 2018. január 24-i ülésén megtárgyalta a „Javaslat a Duna-parti Építési Szabályzat IX. ütem: XI. kerületi Duna-parti szakaszra vonatkozó rendelet megalkotása” című előterjesztést és megalkotta a 4/2018. (II.14.) Főv. Kgy. rendeletét, valamint elfogadta a tárgyi területre vonatkozó környezeti értékelést.